ועדת העבודה, הרווחה והבריאות, כנסת 23, פרוטוקול מספר 63, 2020-09-07 13:50

חיים כץ: צוהריים טובים.

חיים כץ: היום 7 בספטמבר 2020, י"ח באלול התש"ף.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת הודעת הסמים המסוכנים (תיקון התוספת הראשונה לפקודה), התש"ף-2020.

חיים כץ: הכדור עובר אליך, דנה זוננפלד.

חיים כץ: מה אתם רוצים להוסיף לרשימת הסמים המסוכנים?

דנה זוננפלד: אני מן המשטרה.

דנה זוננפלד: הבקשה היא לא שלי אלא של הוועדה.

דנה זוננפלד: אני יכולה להסביר.

דנה זוננפלד: כפי שתחליטו.

חיים כץ: הוועדה לא מבקשת כלום.

חיים כץ: בדרך כלל משרד הבריאות והמשטרה פונים ואומרים: אנחנו רוצים להוסיף את החומר הזה והחומר הזה והחומר הזה לפקודת הסמים המסוכנים, כדי שלא ימכרו אותם.

חיים כץ: אנחנו בכנסת לא בעלי המקצוע.

חיים כץ: מי שמומחה זה אתם והם.

חיים כץ: כך היה נהוג בעבר.

חיים כץ: עכשיו אולי השתנו הזמנים.

נעה בן שבת: אולי תוכלי להסביר מה החומרים שאתם מבקשים להוסיף ומדוע אתם מבקשים להוסיף אותם.

דנה זוננפלד: אגיד את החלק שלנו.

דנה זוננפלד: אנחנו כמובן ממליצים, והדברים שאנחנו ממליצים הם דברים שאנחנו פשוט רואים שמגיעים למעבדה לבדיקות, שהם חומרים שבספרות מופיעים כחומרים פסיכואקטיביים.

דנה זוננפלד: זה החלק שלנו.

דנה זוננפלד: החומרים שבפעם הזאת הוועדה ביקשה להכניס אותם הם חומרים שכבר הוספו לפני - - -

חיים כץ: מי זו הוועדה?

חיים כץ: את לא מתכוונת לוועדה של הכנסת.

דנה זוננפלד: אני מדברת על הוועדה הבין-משרדית לחומרים פסיכואקטיביים.

דנה זוננפלד: הוועדה ביקשה להכניס מספר חומרים.

דנה זוננפלד: החומרים שמופיעים שם הוספו כבר לפני יותר משנה וחצי לחוק המאבק בתופעת השימוש בחומרים מסכנים, ומקובל גם שמה שנכנס לחוק המאבק בחומרים מסוכנים, יש את פרק הזמן עד שהוועדה שלכם מתכנסת ויכולה לאשר להכניס אותם לפקודת הסמים המסוכנים.

דנה זוננפלד: אלה החומרים שרשומים שם בשמם.

דנה זוננפלד: בנוסף יש שם קבוצה כימית שהוספה, שביקשנו להוסיף לרשימה, שהיא קבוצה כימית שנמצאת בהרבה מקומות בתוך הקבוצות הכימיות בפקודת הסמים, היא פשוט התפספסה בישראל ואנחנו מבקשים לתקן את זה.

נעה בן שבת: כשאת אומרת שזה קבוצה כימית, המשמעות היא שברגע שמורידים אותה, גם אם מורידים אותה מתוך החומר או מוסיפים אותה זה עדיין נחשב נגזרת שלה?

דנה זוננפלד: הרעיון הוא להוסיף אותה.

דנה זוננפלד: יש הרבה מאוד חומרים, גם שרשומים בשמם בפקודה, גם אצלנו וגם במקומות אחרים, שמכילים את הקבוצה הזאת.

דנה זוננפלד: כשנעשה השינוי והפכו את חלק מן הפקודה לפקודה גנרית, שאפשר לקחת חומרים מסוימים ולהגיד שהסם המסוכן הוא גם נגזרת כימית שלהם, יש בפקודה רשימה של קבוצות כימיות, ויש קבוצה אחת שנשמטה כשרשמו את הרשימה בזמנו, לפני הרבה שנים, קבוצה שנקראת מתילן די-אוקסי.

דנה זוננפלד: לכל הדעות היא הייתה צריכה להיות שם והיא פשוט הושמטה ורצינו לעשות את התיקון הזה.

שירלי אברמוביץ': שלום, אני מן הלשכה המשפטית במשרד הבריאות.

שירלי אברמוביץ': אני רוצה לחזור ולחדד את הדברים שדנה זוננפלד אמרה.

שירלי אברמוביץ': אנחנו מגישים את הודעת הסמים המסוכנים בפני הוועדה לאחר שהוכרזו החומרים הללו ונגזרות מבניות של החומרים הללו בהכרזה דחופה לפי חוק המאבק בתופעת השימוש בחומרים מסכנים, על ידי מנכ"ל משרד הבריאות.

שירלי אברמוביץ': שעה שההכרזות האלה פג תוקפן חשוב להכליל את החומרים הללו בפקודת הסמים המסוכנים.

שירלי אברמוביץ': ההכרזות הללו התבססו, כאמור, על המלצות של הוועדה לחומרים פסיכואקטיביים בראשות הרשות למאבק באלימות, בסמים ובאלכוהול.

שירלי אברמוביץ': הוועדה הזאת כוללת גורמי מקצוע גם ממשרד הבריאות, גם ממשטרת ישראל וממשרדי ממשלה אחרים.

שירלי אברמוביץ': לכן אנחנו סבורים שחשוב מאוד להכליל את החומרים הללו בתוספת הראשונה לפקודת הסמים המסוכנים.

נעה בן שבת: ההכרזה לפי חוק המאבק בתופעת השימוש בחומרים מסכנים היא עדיין בתוקף?

נעה בן שבת: כי אני רואה שכבר חלפו 15 החודשים.

שירלי אברמוביץ': ההכרזות האלה לא בתוקף, אכן פג תוקפן כבר, לכן אנחנו פונים לוועדה.

נעה בן שבת: הצעת הודעת הסמים המסוכנים (תיקון התוספת הראשונה לפקודה), התש"ף

נעה בן שבת: -2020 "בתוקף סמכותי לפי סעיף 41 לפקודת הסמים המסוכנים" - - -

שירלי אברמוביץ': זאת הכרזה אחרת של חומרים אחרים.

שירלי אברמוביץ': הכרזה עדכנית מאוגוסט של חומרים אחרים.

שירלי אברמוביץ': לא מדובר על ההכרזות שנכללות עכשיו בהודעת הסמים המסוכנים העדכנית.

נעה בן שבת: את אומרת שהייתה הכרזה נוספת.

שירלי אברמוביץ': נכון, רק לפני מספר שבועות הייתה הכרזה חדשה.

שירלי אברמוביץ': החומרים שנכללים בהכרזה החדשה לא נכללים בהודעת הסמים המסוכנים.

נעה בן שבת: הם לא נכללים כי עדיין הוועדה לא יודעת מספיק על אותם חומרים?

נעה בן שבת: אנחנו מדברים על חומרים שלא מופיעים בפנינו כרגע.

שירלי אברמוביץ': נכון.

שירלי אברמוביץ': אנחנו מדברים על חומרים שמנכ"ל משרד הבריאות הכריז עליהם כעל חומרים אסורים בהפצה מכוח חוק המאבק בתופעת השימוש בחומרים מסכנים.

שירלי אברמוביץ': התקיים דיון בוועדה לחומרים פסיכואקטיביים.

שירלי אברמוביץ': סברו שנכון בשלב הזה להכריז עליהם הכרזה דחופה.

נעה בן שבת: אקרא את ההודעה שבפנינו.

נעה בן שבת: "בתוקף סמכותי לפי סעיף 41 לפקודת הסמים המסוכנים [נוסח חדש], התשל"ג-1973 (להלן – הפקודה), ובאישור ועדת העבודה, הרווחה והבריאות של הכנסת, אני מודיע לאמור: זה הקבוצה שעליה קיבלנו הסבר מדנה זוננפלד.

נעה בן שבת: כלומר, אנחנו מרחיבים לא רק לחומר המסוים שנזכר עד עכשיו אלא גם לנגזרות המבניות שלו.

נעה בן שבת: אני מבינה שזה החומר היחיד שנמצא בחלק א' לתוספת, כלומר הוא החומר היחיד שגם אין לו שימושים רפואיים.

שירלי אברמוביץ': כל החומרים שנכללים בהודעה הזאת הם חומרים שלא נעשה בהם שימוש רפואי, וגורמי המקצוע יתקנו אותי אם אני טועה.

נעה בן שבת: אבל העובדה ששאר החומרים מכאן ואילך מופיעים בחלק ב', זה אומר שאפשר לכאורה לקבל לגביהם מרשם רופא.

שירלי אברמוביץ': זה סימן א' לחלק ב'.

שירלי אברמוביץ': מדובר על חומרים חדשים.

שירלי אברמוביץ': הם לא אמורים לשמש לשימושים רפואיים.

שירלי אברמוביץ': לכאורה אפשר להעניק מרשם, כביכול זה אפשרי, אבל לנו לא ידוע שנעשה שימוש רפואי בחומרים האלה.

ברק שפירא: BK-MBDP זה כינוי לחומר פנטילון.

ברק שפירא: זה לא שם כימי.

ברק שפירא: התוספת היא של שם רחוב למעשה של אותו חומר שאתם דנתם בו פה.

להגיד: בדברי ההסבר הוסבר שחלק מן החומרים הם חומרים שהם בעצמם פסיכואקטיביים, חלק הם חומרים מסוימים של קטמינים, והתיקון הנוסף הוא - - -

ברק שפירא: אסביר.

ברק שפירא: מדובר בשתי קבוצות, בגדול, של חומרים.

ברק שפירא: הקבוצה הראשונה זה חומרים ממריצים, סטימולנטים מן המשפחה של אקסטזי, זה כל החומרים שמסתיימים ב-ON: מתילון, פנתילון, אתילון.

ברק שפירא: הקבוצה השנייה זה נגזרות של החומר המרדים קטמין, שהוא חומר שגורם לניתוק, חומר דיסוציאטיבי.

ברק שפירא: פשוט קיבצנו את אוסף החומרים שקיים כרגע בשוק הסמים לשתי הקבוצות האלה.

חיים כץ: מי בעד אישור התיקון בפקודת הסמים?

חיים כץ: ירים את ידו.

חיים כץ: מי נגד?

חיים כץ: מי נמנע?

חיים כץ: בעד – פה אחד

חיים כץ: הודעת הסמים אושרה.

חיים כץ: אני מקווה שלא ישתמשו בסמים בארץ הזאת.

חיים כץ: תודה רבה.

חיים כץ: הישיבה נעולה.